ມີການເປີດເຜີຍ ຊື່ຜູ້ຂຽນປື້ມ ການປະຕິບັດງານ ສັງຫານ bin Laden
ຊື່ຂອງຜູ້ຂຽນປື້ມ ການປະຕິບັດງານ ສັງຫານນາຍ bin Laden ຢູ່ປາກິສຖານ ໄດ້ມີການເປີດເຜີຍແລ້ວ
ຊື່ທີ່ຍັງມີການປົກປິດຂອງທະຫານໜ່ວຍກ້າຕາຍກອງທັບເຮືອ ສະຫະລັດຫຼື Navy Seal ຜູ້ຂຽນປື້ມກ່ຽວກັບການບຸກໂຈມຕີ ຂອງກຳລັງພິເສດສະຫະລັດທີ່ໄດ້ສັງຫານຜູ້ນໍາກຸ່ມກໍ່ການຮ້າຍ ນາຍ Osama bin Laden ໃນປີແລ້ວນີ້ບັດນີ້ໄດ້ຖືກເປີດເຜີຍ ໃຫ້ຮູ້ແລ້ວ ສື່ມວນຊົນຂອງສະຫະລັດລາຍງານວ່າ ຜູ້ຂຽນແມ່ນທ່ານ Matt Bissonette ຜູ້ທີ່ໄດ້ອອກກິນເບ້ຍບໍານານ ຈາກກອງທັບເຮືອ ບໍ່ດົນລຸນຫລັງການປະຕິບັດງານ ທີ່ປາກິສຖານ ທີ່ໄດ້ສັງຫານ ນາຍ Bin Ladin ນັ້ນ ບໍລິສັດພິມປື້ມຂອງສະຫະລັດ Dutton ໄດ້ຮ້ອງຂໍໃຫ້ອົງການ ຂ່າວຕ່າງໆຈົ່ງປົກປິດຂ່າວ ກ່ຽວກັບຊື່ສຽງຮຽງນາມວ່າຜູ້ກ່ຽວ ແມ່ນໃຜ ບໍລິສັດ Dutton ໄດ້ກ່າວວ່າ ນາມແຝງຂອງຜູ້ຂຽນແມ່ນ Mark Owen ປື້ມທີ່ມີຊື່ວ່າ “No Easy Day: The Firsthand Account of the Mission that Killed Osama bin Laden” ຊຶ່ງເປັນເລື້ອງແທ້ກ່ຽວກັບການປະຕິບັດງານສັງຫານນາຍ Bin Laden ນັ້ນ ຈະນໍາອອກ ຂາຍໃນເດືອນກັນຍານີ້ ກະຊວງປ້ອງກັນປະເທດສະຫະລັດ ກ່າວວ່າ ຖ້າຫາກສະມາຊິກຄົນໃດຄົນນຶ່ງຂອງໜ່ວຍ ກ້າຕາຍພິເສດສະຫະລັດທີ່ໄດ້ສັງຫານນາຍ Bin Laden ເປີດເຜີຍຄວາມລັບຢູ່ໃນປື້ມ ເລື້ອງດັ່ງກ່າວນີ້ ຈະຖືກນໍາສະເໜີຕໍ່ກະຊວງຍຸຕິທໍາສະຫະລັດ